**ҚОЙШЫБАЙ Мұқият,**

**С.Сәдуақасұлы атындағы №78 мектеп-гимназиясының қазақ тілі мен әдебиеті пәні мұғалімі.**

**Астана қаласы**

**Смағұл Сәдуақасұлының қоғамдық-ағартушылық қызметі**

Жалтақтап жатқа бас ұрмай,

Самғаған көкте Лашындай.

Қас-қағым сәт ғұмыры,

Жарқ ете қалған жасындай.

Иә, небәрі 33 жыл ғана өмір сүрген, қазақ руханиятының аспанынан жарқ ете түскен есіл азамат - Смағұл Сәдуақасұлы туралы сөз болғанда жүрегің сыздап, көңілің ботадай боздап сала береді. Шындығына келгенде қазақтың өткен тарихын қопарсаң, қолқа-жүрегің суырылып кететіні тағы рас. Арғы тарихққа ат басын бұрмасақта, кешегі ХХ ғасырдың басындағы қазақ халқының төбесінде ойнаған әңгіртаяқтың өзі аз әлекке салған жоқ. Жұтылып, жоқ болып кетудің алдында тұрған ұлтқа осы азаматтар қорған болмағанда біздің бүгінгі шұғылалы таңымыз болмас та еді. Ойлаудың өзі қорқынышты, құдай сақтасын. Ендеше, Смағұл сынды сырбаздарға бүгінгі ұрпақ берешек.

Әуелде болмысы бөлек, жаратылысы дара, болашақ қазақ жұртының сайыпқыраны Смағұл бала кезінен бастап-ақ білім алуға деген құштарлығы жоғары болған. Білім – өркениеттің алтын тұтқасы екенін оның бала жүрегі сол тұста сезіп үлгерген. Алғашқы адымын, тұңғыш сауатын ашқан молда Әбила Қуанышұлы - ауыл молдасы болғанымен ол кісілердің бойындағы парасат-пайым толағай болса керек. Өйткнні кекілі желбіреп келген ұлдың тұсауын кесіп, қабырғасын қатайтып, үмітін үкілеп елден ұзатып салуы соның бір айғағы. 1915 жылы Омбы облысындағы Полтава орыс-қазақ училищесін үздік бағамен тәмамдаған тастүлек оны қанағат тұтып қалмастан, жүрек түкпірінде жасырынған алып арман - 1916-1918 жылдары Омбы ауылшаруашылық училищесі мен Омбы ауылшаруашылық институтының кооперативтік факультетінде білім алдырады.

Осы ізденіске толы бірнеше жылы жас Смағұлдың азаматтық көзқарасын, тұлғалық ой-тұжырымын қалыптастырады. Ұлтқа қызмет жасау сынды даңықты өмір сапарының алғашқы бетін ашады. Яғни, 1915-1916 жылдары туған ауылында қарапайым мұғалім болып жұмыс істеуінің өзі оның алғашқы қоғамдық-ағартушылық жұмысының басы еді.

Аумалы-төкпелі уақыт оны тіпті тез есейтті. 1917-1918 жылдары Омбыдағы «Қазақ» жастар ұйымының оң қанатының жетекшісі қызметіне кірісуі - қайраткерлік болмысының беки түсуі еді. Ал іле-шала «Жас азамат» жастар ұйымы басқармасының хатшысы болып сайлануы қоғамдық-саяси ағартушылық идеясының темірқазығы болды. 1918-1920 жылдары Ақмола облысы аумағындағы земство басқармасының қызметкері болуы талан талажыға түсе бастаған қазақ жерінің қасиеті алдындағы адалдығы. Оның сыртында мұғалімдер курсының оқытушысы қызметін атқарған тұсын тіпті бөлек қарастырар болсақ, оның олжасы өз алдына. 1920 жылы 20 жасында Ресей коммунистік жастар одағының Сібір бөлімшесі бюросы, қазақ-татар бөлімінде, Орталық Комитеттің Шығыс жастары Одағының мүшесі, Ресей коммунистік жастар одағының облыстық комиссариат хатшысы болып қызмет атқара бастауы оның саяси, толықсыған, кемелдене түскен, қазақ қоғамының басындағы мұң-наланы жете түсініп, жегілген жүртты мұратына жеткізсем деген асқақ мақсатқа шындап бекінгенінің айғағы еді.

Қолындағы бақытын өзге жұлып алған қазақты қайтсем қатарға қосам, жоғын қалай түгендесем екен деген мақсұты оны келесі бір ағартушылық бағытқа жетелейді. Ол газет-журнал шығару. Сол арқылы өз жұртының өзегіне шуақ түсіру. Тобықтан қағар көп тосқауылға қарамастан «Кедей сөзі» Омбы облыстық газетінің редакторы, «Ұшқын», «Еңбек туы» газеттерінің редколлегия мүшесі қатарына қосылуы – сәт сайын оның қанатын кеңге жаюуы-тұғын. 1920 жылғы Қазақ автономиялық құрылтай съезінде ОАК КАКСР Кеңесінің мүшесі, Қаз ОАК саяси хатшысы болып сайлануы қазақ жоғының шетінен түгенделе бастауы болатын.

Смағұл тұтас өмірінің соңына дейін қазақ жерінің тұтастығы мен оның аумақтық және жер үсті, жер асты байлығының тұтастығын қорғауға жанын салды. Маңдайының соры қалың баба жұртының шегеаралық барлық даулы мәселелердің толықтай зерттеліп, шешілуін, қазақтар мен келімсек, өгей жұрт аралас орналасқан жер бойынша шатқаяқтап тұрған шиеленісті жағдайлары туралы жиі сөз қозғап отырды:

Смағұл Сәдуақасұлы осы жөнінде «Бәрімізге белгілі болғандай, қазақ жерінде орыс казактар отарлау саясатын жүргізген уақыттан бері қоныс аударушы шаруалар бұл аумақты толығымен жайламай, жердің құнарлысына, өзен-көлдер мен орман шетіне қоныстанды.Патша өкіметі тұсында орыс поселкелері қазақтар орналасқан болыстардан шалғай орналасқан еді. Ол әкімшілік бірліктер бүгінгі күнге дейін сақталып отыр. Егерде біз экономикалық қағидаға сүйенетін болсақ, қазақ болыстарының басым бөлігін орыстар отырған қоныстарға қосуға мәжбүрміз. Бірақ олардың біріккен жұмысы қандай болмақ, осыдан шығатын нәтиже қандай болады, одан көзіміз анық жетіп отырған жоқ. Өкінішке орай, бүгінгі таңда біз халқы аралас орналасқан бірде бір болысты көрмей отырмыз. Біз осындай тәжірибе жасап көруіміз керек, сонда ғана дамудың жаңа кезеңіне аяқ басамыз. Бұл
мәселе өте маңызды және ойланып барып шешім қабылдауды қажет
етеді» деген айшықты ойы сол уақыттың талғам таразысы еді. Жалпы айтқанда Смағұл Сәдуақасқлының қоғамдық-ағартушылық қызметінің іргесі кең, шаңырағы биік. Ұлт мұратының ұлы сапарында жас ұрпаққа қашанда “шамшырақ” спетті.